รองนายกรัฐมนตรีฝ่ายความมั่นคง ยืนยันเดินหน้าแจกโฉนดที่ดินให้กับประชาชนที่เป็นหนี้นอกระบบ ส่วนกรณีสมาชิกวุฒิสภาถือครองหุ้นสื่อ ต้องรอศาลรัฐธรรมนูญวินิจฉัย
พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงการแจกโฉนดกับประชาชนที่ได้รับความเดือดร้อนเรื่องที่ดินทำกินจากปัญหาหนี้นอกระบบ ว่าจะยังดำเนินการแจกโฉนดต่อไป และจะส่งต่อให้รัฐบาลชุดใหม่ เนื่องจากยังมีประชาชนที่เป็นหนี้นอกระบบอยู่เป็นจำนวนมาก โดยเฉพาะในพื้นที่ภาคตะวันออกเฉียงเหนือ โดยในวันที่ 27 มิถุนายนนี้ จะยังเดินทางไปมอบโฉนดที่ดินให้กับประชาชน ที่จังหวัดลพบุรี        ส่วนกรณีมีการตั้งข้อสังเกตคณะกรรมการสรรหา ได้สรรหาบุคคลถือหุ้นสื่อมาเป็นสมาชิกวุฒิสภา หรือ ส.ว. รองนายกรัฐมนตรีและรัฐมนตรีว่าการกระทรวงกลาโหม ยอมรับว่าไม่ทราบ เพราะในการคัดเลือกรอบแรกจำนวน 400 คน คณะกรรมการสรรหาไม่ได้มีการตรวจสอบ แต่เมื่อคัดเหลือ 200 คนแล้ว จึงทราบว่ามีการถือหุ้นสื่อ ซึ่งขณะนี้ยังมีความสับสนกันอยู่ในการจัดตั้งบริษัท จากนี้คงต้องรอศาลรัฐธรรมนูญวินิจฉัย แต่ยืนยันว่า ยังมี สว.สำรองอยู่ 50 คนเพื่อไปทดแทน สว.ที่มีปัญหา ยืนยันว่าเรื่องดังกล่าวไม่ใช่ความผิดพลาดของคณะกรรมการ เพราะไม่ทราบในเรื่องนี้#แจกโฉนดที่ดิน  #สมาชิกวุฒิสภาถือครองหุ้นสื่อ #สำนักข่าว #กรมประชาสัมพันธ์